Hosea

Hosea (hebraisk:  – Hôšḗaʿ, «frelse»; gresk:  – Hōsēé; i bibeloversettelsen fra 1930 Hoseas) var en av tolv profeter i oldtidens Israel en gang på 700-tallet f.Kr. og var forfatter av en bok i Den hebraiske Bibelen og Det gamle testamente med spådommer som bærer hans navn, Hoseas bok. Han var en av de tolv profetene i jødedommen, også kjent som de tolv mindre profeter i kristendommen. Hosea er blitt forstått som en dommedagsprofet, men under hans budskap om ødeleggelse er det også et løfte om gjenreising. Talmud hevdet at han var den største profeten i sin generasjon. Mens Amos fokuserte på sosial rettferd, etterlyste Hosea større inderlighet i israelittenes tro. Hosea synes å ha vært virksom i rundt seksti år og var den eneste profeten i Israel på hans tid som etterlot en skriftlig spådom.

Navn 
Navnet Hosea har betydningen «frelse» eller «han frelser/hjelper», og synes ikke å ha vært uvanlig. Det er avledet fra et lykkebringende verb som fra det tilbakevendende hebraiske ordet for «frelse» kommer fra. Det er mulig at navnet sammentrekning av en bredere form hvor det guddommelige navnet Jahve (YHWH) inngikk, som i «Jahve frelser/hjelper». I henhold til Fjerde Mosebok var Hosea, sønn av Nun, det opprinnelige navnet, inntil Moses ga ham navnet Josva, «Jahve er frelsen», fra rotordene  (yeho) i referanse til Jahve og  (yasha) i betydningen «å frelse».

Lokalisering 
Selv om ikke er uttrykkelig uttrykt i Hoseas bok er det tydelig i form av detaljer og kjennskap til geografien i det nordlige kongeriket, det vil si kongedømmet Israel med hovedstad i Samaria, at han var innfødt her, og ikke i det sørlige kongeriket, kongedømmet Judea med hovedstad i Jerusalem. I Hoseas bok synes det å være en referanse til den syrisk-efraimittiske krig. Det var en bibelsk krig mellom kongedømmet Judea mot det syriske riket Aram-Damaskus i allianse med kongedømmet Israel («Efraim»). Krigen førte til at kongedømmet ble erobret av assyrerne (ca. 734–732 f.Kr.). Hoseas lange virketid (ca. 750–725 f.Kr.) synes å ha endt før Samaria falt i 722/721 f.Kr.

Familie 
Det er lite som kjent om livet eller den sosiale statusen til Hosea, bortsett fra at han var sønn av Beeri. I henhold til Hoseas bok ble han gift med Gomer, datter av Diblajim, og hun ble direkte beskrevet som en hore, dog ble han gift med henne på befaling av Gud. De barn han fikk med henne ga han på Guds befaling dystre, symbolske navn: Eldste sønn het Jisreel etter en slagmark eller en dal med dette navnet (Jisreeldalen). Datteren het Lo Ruhamá i betydningen «ikke barmhjertighet», og yngste sønn Lo Ammí i betydningen «ikke mitt folk». Årsaken til de symboltunge navnene var etter sigende Israels utroskap til Gud, hans ekteskap dramatiserte sammenbruddet i forholdet mellom Gud og hans folk, og Hoseas familieliv reflekterte således «utroskapen» som Israel hadde med andre guder.

Det benyttes et svært kraftig og til dels et hatefull språk mot kvinnen i fortellingen: «Hun skal fjerne hvert horetegn fra ansiktet, ta bort hvert utroskapstegn mellom brystene! Ellers skal jeg kle av henne så hun står der like naken som den dagen hun ble født. Jeg vil la henne bli som en ørken, gjøre henne lik et tørt land og la henne dø av tørst.» Fra et feministisk perspektiv gir Hoseas bok viktige spørsmål om kjønn og makt. Eksempelvis har Kirsten Abbott undersøkt hvordan Hosea benytter bilder på et kraftfullt, retorisk vis og på en måte som kan være nedvurderende og undertrykkende for kvinner.

Virke 

Hosea mottok en sjokkerende ordre fra Jahve i begynnelsen av sin tid som profet: «Gå og få deg en horkvinne og horebarn! For landet horer seg bort fra Herren.» En tolkning er at Gomer var tilknyttet Baal-kulten som hierodul, det vil si som tempelprostituert knyttet til en fruktbarhetskult, men bibelteksten gir ingen direkte indikasjon på dette forholdet, bortsett fra at «hun tente offerild for Baal-gudene, pyntet seg med ringer og smykker». Uansett ble hun tatt tilbake av Hosea slik også Jahve ville tilgi sitt folk og gi Israel en ny sjanse. Hosea mente at siden pakten hadde Jahve tatt over Baals plass og giftet seg med Israel, som han beilet til som sin brud: «På den dagen, lyder ordet fra Herren, skal hun kalle meg sin mann; hun skal ikke lenger kalle meg sin Baal. Jeg vil ta Baal-navnene bort fra hennes munn; de skal ikke lenger nevnes.»

Hoseas grav 
En gammel jødisk tradisjon hevder at Hoseas grav er lokalisert i struktur på den jødiske gravlunden Safed i nordlige Israel. Imidlertid mener Jewish Encyclopedia at denne tradisjonen er «historisk verdiløs».

Referanser 

Bibelske personer
Bibelske profeter